วันทำการน้อยทำศก.เดือนก.พ.แผ่ว
ธปท.เผยภาวะเศรษฐกิจเดือนก.พ.ปีนี้แผ่ว เหตุการใช้จ่ายในประเทศ การส่งออก และการผลิตชะลอลง
29 มี.ค. 2556

ธปท.เผยภาวะเศรษฐกิจเดือนก.พ.ปีนี้แผ่ว เหตุการใช้จ่ายในประเทศ การส่งออก และการผลิตชะลอลง
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจเดือนก.พ. 2556 พบว่า การใช้จ่ายภาคเอกชน การส่งออก และการผลิตภาคอุตสาหกรรมชะลอลงจากเดือนก่อนหน้า หลังจากที่ขยายตัวดีในช่วงก่อนหน้า และส่วนหนึ่งเป็นผลชั่วคราวจากจำนวนวันทำการที่น้อยกว่าเดือนอื่นๆ และยังีปัญหาวัตถุดิบในการผลิต อย่างไรก็ดี ภาคการท่องเที่ยวขยายตัวดีต่อเนื่อง โดยจำนวนนักท่องเที่ยวมีจำนวนมากถึง 2.3 ล้านคน ซึ่งส่วนใหญ่เป็นนักท่องเที่ยวจากจีน มาเลเซีย และรัสเซีย 
"การใช้จ่ายในประเทศ การส่งออก และการผลิตภาคอุตสาหกรรมในเดือนก.พ.ที่ชะลอลง น่าจะเป็นเรื่องชั่วคราว เพราะเดือนนี้มีวันทำงานน้อยเพียงแค่ 18 วันเท่านั้น ทำให้กิจกรรมทางเศรษฐกิจอาจจะลดลงบ้าง แต่โดยรวมทั้งปีธปท.ยังเชื่อว่าเศรษฐกิจไทยปีนี้จะยังขยายตัวได้ในระดับที่ดี และน่าจะโตได้สูงกว่าประมาณเดิมที่คาดไว้ 4.9%" นายเมธีกล่าว
ทั้งนี้ ภาวะเศรษฐกิจโดยรวมยังมีเสถียรภาพ เนื่องจากอัตราการว่างงานอยู่ในระดับต่ำเพียง 1.1%  อัตราเงินเฟ้อชะลอลงจากเดือนก่อน โดยเงินเฟ้อทั่วไปอยู่ที่ 3.23% ลดลงจากเดอืนก่อนหน้าที่ 3.39% ส่วนเงินเฟ้อพื้นฐานอยู่ที่ 1.57% ลดลงจากเดือนก่อนหน้าที่ 1.59% และดุลการชำระเงินยังเกินดุล